ሙስና ሁሉንም ነገር የሚያጠፋ አደጋ ነው፡፡ ፍትሐዊ የሀብት ክፍፍልን ያስተጓጉላል፡፡ የሕግ የበላይነትን ይሸረሽራል፡፡ ወንጀልና ማጭበርበር ያንሰራፋል፡፡ በዚህም የሕዝብ ብሶትንና ሥርዓት አልበኝነትን ያነግሳል፡፡ ይኼ ሟርት ሳይሆን ሥጋት ነው፡፡ ስለዚህ የጋራ ጠላት የሆነውን የልማትና የዴሞክራሲ ሥርዓት ግንባታን እንቅፋት በጋራ መታገል ግድ ይለናል፡፡ “በአሉባልታና መረጃ በማይቀርብበት ወሬ” ጊዜ ማጥፋት ሳይሆን ካለድካም የበለፀጉ ካሉ ማጋለጥ ግድ ይላል፡፡ መንግሥትም ቢሆን ከራሱ ቢሮክራሲ ውጪ በግሉ ሴክተርና በኅብረተሰቡ ውስጥ ሙስና እንዲወገድና የሕግና የሕዝብ ግንኙነት ሥራ መሠራት አለበት፡፡ በሁሉም አካባቢ አደጋው መኖሩን የሚያሳየው፣ “በአሥር ዓመታት ውስጥ 200 ቢሊዮን ብር የሚደርስ የአገሪቱ ገንዘብ ወደ ውጭ ወጥቷል!” የሚለው አስደንጋጭ የዓለም ፋይናንስ ተቋማት ፎረም ዜና ነው፡፡ ይኼ ጉዳይ ቀደም ብሎ ቢነገርም መንግሥት ማስተባበሉን አልሰማሁም፡፡ ስለሆነም የፀረ ሙስና ጥምረቱና የተወካዮች ምክር ቤት ጥርስ ኖሯቸው ሊታገሉ ግድ ይላል፡፡ የፍርድ ቤቶችና የሚዲያው ኃላፊነትም ትልቅ ነው!! ለአንድ ዓላማ ተጣምሮ አገርን ማዳን ይገባልና!!